Coba ceritain soal Ascariasis dalam bahasa melayu

Ascariasis merupakan penyakit yang disebabkan oleh cacing bulat Ascaris lumbricoides yang parasit. Dalam lebih 85% kes, jangkitan tidak menunjukkan apa-apa simptom, terutama sekali jika bilangan cacing adalah kecil. Simptom bertambah dengan bilangan cacing yang ada dan boleh termasuk sesak nafas dan demam pada permulaan penyakit. Simptom-simptom ini mungkin disusuli dengan simptom perut membuncit, sakit perut dan cirit-birit. Kanak-kanak adalah golongan yang paling biasa dijangkiti dan pada peringkat umur ini, jangkitan boleh juga menyebabkan kurang penambahan berat badan, kekurangan zat makanan dan masalah pembelajaran.

Jangkitan berlaku melalui pengambilan makanan atau minuman yang tercemar oleh telur Ascaris daripada tinja. Telur ini menetas di dalam usus, menebuk dinding perut, dan berpindah ke paru-paru melalui darah. Di sana, larva-larva ini menebuk masuk ke dalam alveoli dan memasuki trakea, di mana ia diluahkan dengan batuk dan ditelan semula. Larva-larva ini kemudiannya melalui perut buat kali kedua ke dalam usus di mana ia menjadi cacing dewasa.

Pencegahan adalah dengan kebersihanyand dipertingkat, yang termasuk memperbaik capaian ke tandas dan pelupusan tinjayang wajar. Mencuci tangan menggunakan sabun nampaknya mampu melindungi. Di kawasan di mana lebih daripada 20% populasi dijangkiti, merawat semua orang pada jarak waktu yang tetap adalah disarankan. Jangkitan yang berulang adalah biasa. Penyakit ini tiada vaksin. Rawatan yang disarankan oleh Organisasi Kesihatan Sedunia adalah ubat-ubatan albendazole, mebendazole, levamisole atau pyrantel pamoate. Agen lain yang berkesan termasuk tribendimidine dan nitazoxanide.

Kira-kira 0.8 sehingga 1.2 bilion orang seluruh dunia menghidapi ascariasis dengan populasi yang paling teruk terjejas ialah di sub-Sahara Afrika, Amerika Latin, dan Asia. Ini menjadikan ascariasis bentuk helmintiasis tularan tanahyang paling biasa. Pada tahun 2010, ia sudah mengakibatkan 2,700 kematian, iaitu kurang daripada 3,400 kematian pada tahun 1990. Sejenis Ascaris yang lain pula menjangkiti khinzir.